钦定古今图书集成/明伦汇编/氏族典/第353卷 > 《廖用贤尚友录》 > 仇洛齐
## 钦定古今图书集成/明伦汇编/氏族典/第353卷 > 《廖用贤尚友录》 > 仇洛齐

按《魏书仇洛齐传》：“洛齐，中山人，本姓侯氏。外祖父仇
款，始出冯翊重泉。款石虎末徙邺南枋头，仕慕容𬀩，
为乌丸护军、长水校尉。生二子，长曰嵩，小曰腾。嵩仕慕容垂，迁居中山，位殿中侍御史。嵩有二子，长曰广，
小曰盆。洛齐生而非男，嵩养为子，因为之姓仇。初，嵩
长女有姿色，充冉闵宫闱。闵破，入慕容儁，又转赐卢
豚。”生子鲁元，有宠于世祖，而知外祖嵩已死，唯有三
舅，每言于世祖。世祖为访，其舅广盆皆不乐入平城，
洛齐独请行，乃乘驴赴京。鲁元言于世祖，世祖引见，
寻拜武卫将军。俄而赐爵文安子，稍迁给事黄门侍
郎。从平凉州，以功超迁散骑常侍，又加中书令、宁南
将军，进爵零陵公，拜侍中、平远将军、冀州刺史，为内
都大官。兴安二年卒，谥曰“康。”